KIRJALLINEN KYSYMYS E-3287/00

esittäjä(t): Bart Staes (Verts/ALE) komissiolle

(25. lokakuuta 2000)

Aihe: Maakaasun hinta

Koska maakaasun myyjä Belgiassa on liittänyt kaasun hinnanmuodostuksen öljyn hinnankehitykseen, on olemassa uhka, että belgialaiset kotitaloudet joutuvat maksamaan käyttämästään maakaasusta vuoden lopussa jopa 20 prosenttia enemmän kuin vuonna 1999. Nämä kaksi energiamuotoa eivät kuitenkaan ole kotitalouksien kannalta samanarvoiset, sillä niiden polttamiseen tarvittavat laitteistot ovat kotikäytössä keskenään yhteensopimattomat.

Voiko komissio kertoa katsooko se, että maakaasun hinnan tekeminen riippuvaksi siitä, miten raakaöljyn hinta kehittyy pitkällä aikavälillä, yhdistettynä kiinteiden kulujen kuten kuljetuksen huomioon ottamiseen, on yhdenmukainen yhteisön kilpailulainsäädännön ja maakaasualan vapauttamisen kanssa?

Loyola de Palacion komission puolesta antama vastaus

(29. marraskuuta 2000)

Kaasun hinnat on perinteisesti sidottu öljyn hintaindeksiin, sillä kaasu voidaan korvata öljyllä. Tämä mahdollistaa kaasun pääsyn öljyn hallitsemille markkinasegmenteille. Kaasualan sisäisen kilpailun puuttuessa kaasun hinnat Euroopassa seuraavat tiukasti öljyn hintakehitystä maailmanmarkkinoilla, joskin muutaman kuukauden viipeellä. Tämä polttoaineiden keskinäinen suhde vaikuttaa kuluttajaan kaasunkulutukseen sovellettujen tariffien muodossa.

Öljyn tämänhetkinen korkea hinta sekä perinteinen kaasun hinnan sitominen öljyn hintaan Euroopassa ovat tuoneet esiin kaasualan sisäisen kilpailun joka on keskeinen tekijä kaasun sisämarkkinoiden luomisessa mukanaan tuomat mahdolliset hyödyt ja vahvistaneet tarvetta nopeuttaa energian sisämarkkinoiden toteuttamista.

Euroopan kaasumarkkinoiden todellinen avaaminen ja vaatimukset täyttävien kuluttajien todelliset mahdollisuudet valita kaasuntoimittajansa ovat tarpeen, jotta voidaan luoda kilpailua toimittajien välille ja saada näin aikaan aitoa kilpailua kaasualalla.

Yhteisön etu edellyttää, että kaasualalla on sisäistä kilpailua, mikä puolestaan auttaa purkamaan öljyn ja kaasun välistän hintayhteyttä. Maakaasun sisämarkkinoita koskevista yhteisistä säännöistä 22. kesäkuuta 1998 annetussa Euroopan parlamentin ja neuvoston direktiivissä 98/30/EY(1) suunnitellaan jo kaasualan sisäisen kilpailun luominen antamalla vaatimukset täyttäville asiakkaille mahdollisuus päästä verkkoon (tuotantovaiheen putkistoihin ja aina tuotantolähteeseen saakka) kolmansina osapuolina. Jos kaasualan avaamista kilpailulle nopeutettaisiin tehokkaasti toimivien sisämarkkinoiden luomiseksi, tämä edistäisi entisestään kaasualan sisäistä kilpailua. Tältä osin muiden maiden kokemukset ovat osoittaneet, että kun kasvava määrä vaatimukset täyttäviä asiakkaita voivat kilpailuttaa toimittajiaan, kaasuntuottajien on kilpailtava keskenään entistä enemmän hinnan osalta.

Komissio pitääkin ehdottoman tärkeänä energian sisämarkkinoiden toteuttamisen nopeuttamista, kuten Lissabonin Eurooppa-neuvosto on vaatinutkin. Kaasun ja öljyn hintojen sitominen toisiinsa ja tämän aiheuttamat taloudelliset vaikutukset ovat jo sinänsä oikeutettu perustelu sille, että varmistetaan kaasun sisämarkkinoiden kehittyminen nopeasti ja yhteisön kansalaisia hyödyttävällä tavalla.

(1) EYVL L 204, 21.7.1998.